Matriek word nie deur siekte, boelies gestuitFrancois Coetzer en sy matriekafskeid metgesel. (Foto: Verskaf) Te midde van talle uitdagings wat Francois Coetzer, ŉ matriekleerling aan die Helpmekaar Kollege in Braamfontein, Johannesburg, op ŉ daaglikse basis moet aandurf, hou hy steeds sy oë op die doel om sy matriekeksamen klaar af te lê en eindelik sportsbestuur by die Universiteit van Johannesburg te gaan swot. Coetzer is op vierjarige ouderdom met spierdistrofie gediagnoseer, ŉ siekte wat daartoe lei dat jou spiere met verloop van tyd afgebreek word en ŉ mens stelselmatig verswak. As gevolg van die siekte moes Coetzer al in graad 6 ophou om aan aktiewe sport, soos atletiek en rugby, deel te neem, maar hou hy steeds van gholf speel. Hy wil egter nou sy passie vir sport deur sy studies uitleef. Dié matrikulant is al reeds die afgelope twee jaar die spanbestuurder van die skool se eerste rugbyspan. Coetzer vertel aan Maroela Media dat een van die grootste uitdagings wat hy moes oorkom, buiten die baie trappe en steiltes by sy skool, emosionele struikelblokke is. Coetzer het verlede jaar ŉ senuwee-ineenstorting gehad na hy deur ander leerders geboelie is. “As gevolg van die siekte is my kuite groter as die res van my spiere,” verduidelik hy. Hy het gereeld in sy toesluitkas foto’s en prente gekry wat met hom die spot gedryf het en gesê het dat hy homself met steroïdes gespuit het. Die boelie is nooit vasgetrek nie, maar na sy hospitalisering het die boelies ook hul streke laat vaar. Was dit nie vir die ondersteuning van prof. John Rodda, ŉ neuromuskulêre spesialis by die Universiteit van die Witwatersrand, sowel as die van sy onderwysers en ŉ skoolvriendin nie, sou Coetzer dit moeilik gevind het om sy kop omhoog te hou, sê hy. Francois Coetzer langs die sportveld. (Foto: Verskaf) “Selfmoord was nooit ŉ opsie nie. Die spottery het uit ŉ plek gekom van jaloesie, of van iemand met wie dit baie sleg by die huis gaan,” sê hy. “Francois is een van my baie goeie vriende wat soveel deursettingsvermoë het. Hy is iemand wat altyd daar is vir my, maak nie saak watter probleme hy self het nie, hy sal altyd luister. Hy sal nie eens ŉ vlieg seermaak nie. “Ek probeer elke dag met hom praat. Nie noodwendig oor die situasie nie, maar selfs net positiewe goed. Die lewe is die moeite werd en enigiets is moontlik indien ons die Here vra vir hulp in sulke tye en in goeie tye,” vertel Elzaan Wisse, Coetzer se skoolvriendin. Hoewel sy professor aan Coetzer gesê het dat hy teen 40 jaar oud in ŉ rolstoel gekluister sal wees, probeer hy steeds sy spiere aan die gang hou. “Ek gaan gym toe en werk met ŉ program wat ŉ biokinetikus aan my verskaf het. Ek mag net glad nie gewigte op tel nie.” Die matrikulant vertel dat hy die jaar baie gesukkel het met die rekord- en Junie-eksamens en dit moeilik gevind het om te konsentreer en te leer. Hierdie eksamen verloop egter beter. “My mikpunt is om so in die 60’s vir al my vakke te kry,” sê hy. Onthou om nou reeds te registreer om seker te maak jy weet wanneer jou uitslae op Maroela Media beskikbaar is. Registreer hier: https://maroelamedia.co.za/goeiegoed/projekte/matrieks-2019-registreer-nou-om-jou-uitslae-te-kry/